Василий Жуковски
Желание
Романс

Превод от руски: Янко Димов, —

chitanka.info

Озари се, час на късни

сенки и на мрак разстлан.

Где душата ще възкръсне?

Где е изходът желан?

Виждам хълм в далечината —

пъстро-пъстро разцъфтял.

Ах, къде ми са крилата —

бих към хълма полетял!

Пеят там свободни лири о

непознати гласове,

носят там особен мирис

пролетните ветрове.

И по сенчести дървета

златни плодове блестят.

И вихрушките с несрета

по тревите не свистят.

Край на търсени възторзи

и на пролетни мечти!

Под дихание на рози

там душата ще цъфти.

Там ще полетя… Напразно!

Няма път, а ни дели

някаква река, ужасно

скачаща между скали.

Виждам лодка… Към мечтата

ти върви. Вдигни чело!

Със криле са ти платната,

живо — твоето весло!

И не чакай от небето

знак неведом. Просто знай —

ще те отведе сърцето

в този нов вълшебен край.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.